C 47/114
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
80. palankiai vertina tai, kad priimta 2021–2026 m. nacionalinė baudžiamojo persekiojimo už karo nusikaltimus strategija, ir neseniai pradėtą įvairių su jos įgyvendinimu susijusių įstaigų ir ataskaitų teikimo mechanizmų darbą; pabrėžia, kad svarbu šią strategiją įgyvendinti skaidriai ir įtraukiai; primygtinai ragina Serbijos valdžios institucijas ryžtingai imtis veiksmų prieš nuteistų karo nusikaltėlių šlovinimą ir nutraukti bet kokią nesantaiką kurstančią retoriką ir veiksmus, kurie kenkia kaimyninių šalių vientisumui ir kelia grėsmę regiono stabilumui ir susitaikymui; primygtinai ragina Serbijos valdžios institucijas parodyti tikrą įsipareigojimą tirti karo nusikaltimų bylas ir pateikti jas teismui; pakartoja, kad Europoje nėra vietos genocido neigimui; 81. pabrėžia, koks svarbus regioninis bendradarbiavimas karo nusikaltimų ir dingusių asmenų klausimais, ragina Serbijos valdžios institucijas pasmerkti visų formų neapykantos retoriką, bauginimo kampanijas, viešą pritarimą genocidui ir jo neigimą, nusikaltimus žmoniškumui ir karo nusikaltimus; apgailestauja dėl to, kad kai kurios Serbijos valdžios institucijos ir kai kurie Serbijos politikai ir toliau neigia Srebrenicos žudynes; ragina Serbijos valdžios institucijas užtikrinti, kad būtų toliau vykdomi karo nusikaltimų bylų nagrinėjimai, be kita ko, vietos lygmeniu, ir įvykdyti teisingumą nukentėjusių asmenų atžvilgiu pripažįstant ir gerbiant teismo nuosprendžius dėl karo nusikaltimų, kovojant su nebaudžiamumu už karo metu įvykdytus nusikaltimus, tiriant dingusių žmonių atvejus, tiriant kapavietes ir teikiant paramą šalies prokurorams, kad nusikaltėliai būtų patraukti baudžiamojon atsakomybėn; 82. smerkia tai, kad žiniasklaidos erdvėje vis dažniau dalyvauja nuteisti karo nusikaltėliai, pvz., Veselin Šljivančanin, Dragoljub Ojdanić ir Nikola Šainović, kuria jie naudojasi siekdami skleisti neapykantą ir netoleranciją tautinių mažumų atžvilgiu Serbijoje; 83. ragina ES ir jos sąjungininkes toliau stiprinti veiklą susitaikymo srityje; palankiai vertina atnaujintą ES sąjungininkių dalyvavimą, ypač JAV, Jungtinės Karalystės ir Vokietijos specialiųjų pasiuntinių Vakarų Balkanams paskyrimą, ragina juos glaudžiai bendradarbiauti ir koordinuoti savo veiksmus su ES pasiuntiniu, kad būtų sustiprintas sverto poveikis ir teikiamos nuoseklios konsultacijos bei parama; 84. pakartoja, kad remia iniciatyvą įsteigti faktų apie karo nusikaltimus ir kitus sunkius žmogaus teisių pažeidimus buvusiosios Jugoslavijos teritorijoje nustatymo regioninę komisiją (RECOM); 85. palankiai vertina tai, kad nuo 2021 m. liepos 1 d. visuose Vakarų Balkanuose pradėta taikyti zona, kurioje nėra tarptinklinio ryšio mokesčio, taip pagerinamas junglumas ir užtikrinama apčiuopiama ir konkreti nauda regiono gyventojams bei įmonėms; palankiai vertina ES pareigūnų ir Vakarų Balkanų šalių vadovų pasirašytą Brdo deklaraciją, kurioje taip pat pripažįstama šio laimėjimo svarba; primygtinai ragina Tarybą ir Komisiją bendradarbiauti su Vakarų Balkanų valstybių valdžios institucijomis siekiant panaikinti tarptinklinio ryšio tarp Vakarų Balkanų ir Europos Sąjungos paslaugų mokesčius; 86. primygtinai ragina Serbijos valdžios institucijas vienareikšmiškai remti bendros regioninės rinkos sukūrimą pagal Berlyno procesą, nes tai būtų pagrindas Serbijai siekiant narystės ES; pabrėžia, kad visos Vakarų Balkanų regioninio ekonominio bendradarbiavimo schemos turėtų būti įtraukios ir priimtinos visoms šešioms šalims, užtikrinant lygiavertį visų šešių šalių bendradarbiavimą ir stiprinant tolesnį jų teisės aktų derinimą su ES standartais ir acquis;
Socialinės ir ekonominės reformos 87. palankiai vertina pažangą, padarytą plėtojant veikiančią rinkos ekonomiką, nors valstybė vis dar išlaiko tvirtą reguliavimo aspektą, ir tai, kad COVID-19 krizės poveikis ekonomikai buvo sėkmingai sušvelnintas, be kita ko, laiku taikant fiskalinės ir piniginės paramos priemones; vis dėlto ragina Serbijos valdžios institucijas teikti tikslinę su pandemija susijusią paramą pažeidžiamiems namų ūkiams ir įmonėms; pažymi, kad ES ir toliau teikė būtiną paramą Serbijai, skirtą jos socialiniam ir ekonominiam atsigavimui ir neatidėliotiniems medicininiams poreikiams tenkinti, įskaitant papildomą 10 mln.
EUR dydžio paramą; 88. susirūpinęs pažymi, kad nebuvo ištirtas nė vienas iš ankstesnėje ataskaitoje tiriamosios žurnalistikos atstovų pateiktų teiginių, kad vyriausybė manipuliavo COVID-19 statistika politiniais tikslais; pabrėžia, kad vyriausybei kovojant su COVID-19 yra ypač svarbu užtikrinti pasitikėjimą ir skaidrumą, todėl primygtinai ragina Serbijos vyriausybę suteikti piliečiams visus svarbius statistinius duomenis; 89. pažymi, kad, nepaisant pagerėjimo, darbo rinkoje vis dar susiduriama su struktūrinėmis, demografinėmis ir migracijos problemomis; ragina Serbiją pagerinti moterų poziciją darbo rinkoje ir toliau pritaikyti švietimą ir mokymą prie darbo rinkos poreikių, visų pirma profesinio rengimo ir mokymo srityje, ir susieti jį su žaliąja ir skaitmenine pertvarka;